**Eksamen IIC/D Vår 2016**

**Kortsvarsoppgave 2: DERMATOLOGI (10 poeng)**

(2 sider)

--------------------------------------------------------------------------------------------------------------

Det er september, og du jobber som turnuslege på et større lokalsykehus (uten hudavdeling) der du får innlagt en 75 år gammel mann. Han har kjent angina pectoris, diabetes mellitus type II (kostregulert), hypertensjon og artrose i begge hofter. Han bruker nitroglycerin ved behov, i tillegg til ACE-hemmer og et NSAID preparat. Han nyter solen så ofte han kan, liker å stelle med blomstene i hagen og hygger seg gjerne og ofte med et glass øl eller vin. De siste 4 månedene har han vært ille plaget med kløe i huden. Det har nesten daglig vært erythematøse, kløende hudlesjoner som har flyttet på seg i løpet av noen timer, og de siste 2 uker har det også tilkommet flere og flere spente blemmer med serøst innhold på truncus, over håndrygger og distalt på underekstremiteter.

1. **Hvilke differensialdiagnoser er mest aktuelle hos denne pasienten? Nevn minst 3.** (Maks. 2 poeng)

Du undersøker pasienten og finner på trunkus, over håndrygger og distalt på begge underekstremiteter spente bulla på erythematøs bunn i tillegg til en del kruster og erosjoner der noen blemmer ser ut til å ha sprukket. Stedvis på trunkus og underekstremiteter sees også spredte nummulate til diskoide erythematøse, hevede hudforandringer som du tror er urticarielle lesjoner. Det er ingen lesjoner i slimhinner.

Du tar pinneprøve til bakteriedyrkning fra et av områdene med sår og kruster, og bestemmer deg for å ta biopsi til histologisk undersøkelse.

1. **Hvor i utslettet bør biopsien tas?** (Maks. 1 poeng)
2. **Hvilken analyse fra blod bør tas av pasienten for å komme nærmere en diagnostisk avklaring?** (Maks. 1 poeng)

Du henviser pasienten til hudlege på nærmeste hudavdeling.

1. **Hvilken tilleggsprøve kan hudlegen ta som gir ytterligere diagnostisk avklaring?** (Maks. 1 poeng)

I påvente av svar på prøvene du har rekvirert ønsker du å iverksette behandling av pasienten da han er svært plaget av kløe. Du ringer hudlege, og diskuterer pasienten. I henhold til mest sannsynlige diagnose anbefaler hudlegen å starte med lokalbehandling, men avvente systemisk behandling inntil diagnosen er bekreftet da systemisk behandling spesielt vil kunne påvirke en av hans andre sykdommer.

1. **Hvilken type lokalbehandling er mest aktuelt å iverksette hos denne pasienten, og hvilken type systemisk behandling er aktuelt å vurdere i tillegg når diagnosen er bekreftet?** (Maks. 2 poeng)

Pasienten får time til hudlege etter få dager. Etter en drøy ukes tid får du svar på den biopsien du har tatt. Denne viser subepidermal bulladannelse med infiltrasjon av eosinofile granulocytter i epidermis og dermis. Tilleggsanalysen du bestilte fra blod er positiv.

Hudlegens tilleggsprøve viser nedslag av IgG og C3 langs basalmembransonen.

1. **Hvilken diagnose stilles på bakgrunn av sykehistorie og prøvene som er tatt?** (Maks. 1 poeng)

Glukokortikoider brukes ofte i behandling av hudlidelser.

1. **Hvilke bivirkninger og risikofaktorer er forbundet med langtidsbehandling av henholdsvis topikale og systemiske steroider? Oppgi minst to bivirkninger/risikofaktorer i hver gruppe.** (Maks. 2 poeng).

**Eksamen IIC/D Vår 2016**

**Kortsvarsoppgave 4: FARMAKOLOGI (10 poeng)**

(2 sider)

---------------------------------------------------------------------------------------------------------------

Selektive serotoninreopptakshemmere (SSRI) er en av våre mest brukte legemiddelgrupper. Samtidig har disse legemidlene en rekke bivirkninger.

Deloppgave 1 (Maks. 1 poeng)

1. **Hvor god har effekten av SSRI vist seg å være i randomiserte kontrollerte kliniske studier ved mild depresjon?**

Deloppgave 2(Maks. 1 poeng)

1. **Hva er den vanligste umiddelbare bivirkningen ved bruk av SSRI?**

Deloppgave 3(Maks. 2 poeng)

1. **Hvilken informasjon bør man gi pasienten ved oppstart med et SSRI når det gjelder tidsforløpet av effekt og bivirkninger?**

Deloppgave 4 (Maks. 1,5 poeng)

Seponeringssymptomer kan noen ganger oppstå når man avslutter behandling med SSRI-preparater.

1. **Hvordan arter dette seg og hva kan man gjøre for å unngå dette?**

Deloppgave 5(Maks. 1 poeng)

1. **Hvordan bør doseringen av SSRI være ved panikkangst og hva bør pasienten informeres spesielt om?**

Deloppgave 6 (Maks. 1,5 poeng)

SSRI kan også brukes på andre indikasjoner enn depresjon og panikkangst.

1. **Nevn tre andre tilstander der SSRI har godkjent indikasjon (i tillegg til at fluoksetin har indikasjonen bulimi).**

Deloppgave 7(Maks. 1 poeng)

Noen SSRI-er, som paroksetin og fluoksetin, hemmer aktiviteten til leverenzymet CYP2D6.

1. **Hvilken betydning får dette hvis pasienten samtidig skal behandles med kombinasjonen kodein/paracetamol? Hva er mekanismen bak denne effekten**

Deloppgave 8(Maks. 1 poeng)

Halveringstiden til SSRI-preparatet escitalopram er ca. 30 timer.

1. **a) Hvor lang tid tar det før konsentrasjonen har nådd likevekt (”steady state”)? b) Hvor lang tid tar det fra avsluttet behandling til legemidlet er helt ute av kroppen?**

**Eksamen IIC/D Vår 2016**

**Kortsvarsoppgave 3: OBSTETRIKK (10 poeng)**

--------------------------------------------------------------------------------------------------------------

Du er turnuskandidat i allmennpraksis. Jamila er 38 år gammel, gravida III, para I. Hun er gift og arbeider som hjelpepleier. Hun er 168 cm og veier 85 kg. Hun har en 18 år gammel datter, Mouna fra sitt første ekteskap. Datteren ble født ved keisersnitt i Damaskus, 7 uker før termin og veide 1500g. Mouna er frisk i dag. Jamila forteller at hun fikk høyt blodtrykk i graviditeten og legene i Damaskus sa at «hun hadde gift i graviditeten». Hun ber deg fjerne kobberspiralen som ble satt inn for 4 år siden. Hun og ektemannen har bestemt seg for å prøve å få barn. Du ser at siste gynekologiske undersøkelse og journalnotat er fra 2012. Din forgjenger satte inn en Flexi-T kobberspiral ukomplisert.

Jamila lurer på hva hun kan gjøre for at en eventuell graviditet skal forløpe best mulig.

1. **Nevn minst 3 råd du vil gi henne?** (Maksimalt 1,5 poeng)
2. **Nevn minst 2 undersøkelser du foretar ved dagens konsultasjon før du fjerner spiralen? Begrunn nødvendigheten av undersøkelsene.** (Maksimalt 1 poeng)
3. **Nevn inntil 5 komplikasjoner som Jamila og/eller hennes foster vil være spesielt disponert for i eventuell framtidig graviditet på bakgrunn av sykehistorie og status? Begrunn svaret kort.** (Maksimalt 3 poeng)

Jamila kommer tilbake til deg 5 måneder senere, akkurat før du skal avslutte din distrikt-turnus. Hun er kvalm og trett, men lykkelig over at hun er blitt gravid. Siste menstruasjon var for 8 uker siden. Du fyller nøye ut helsekortet. BT 135/84, Urin stix negativ, vekt 82 kg. Du tar blodprøver, gjentar info gitt tidligere.

1. **Hvilke er det 3 mest relevante ytterligere tiltak du skal iverksette? Hvilken informasjon gir du? Begrunn svaret kort.** (Maksimalt 1.5 poeng)

Du får tilbud om å fortsette og jobbe som fastlege etter din sommerferie og du møter Jamila neste gang i svangerskapsuke 20, etter at hun har vært på rutineultralyd. Hun er i fin form, alle undersøkelser inntil nå har vært normale, hun er ikke kvalm lenger. Vekt 92 kg. BT 135/ 87.

1. **Hvilke tiltak/undersøkelser (utenom rutineundersøkelsene som gjøres hos alle gravide) planlegger du med tanke på hennes risikofaktorer? Nevn inntil 3 tiltak og gi en kort begrunnelse.** (Maksimalt 3 poeng)

**Eksamen IIC/D Vår 2016**

**Kortsvarsoppgave 1: PSYKIATRI (10 poeng)**

-----------------------------------------------------------------------------------------------------------------

Du er turnuslege i distrikt. Foreldrene kommer med deres 20-årige sønn. Du kjenner ingen av dem fra før. Foreldrene forteller at sønnen har vært relativt frisk før. Han har nå i løpet av de siste par uker utviklet mye uro, vrangforestillinger og sannsynligvis hallusinasjoner. Du blir overbevist om at pasienten må være psykotisk.

1. **Nevn fire forskjellige hovedtyper psykiske lidelser (tilsvarer hovedkategorier i ICD 10) som inneholder aktuelle psykoselidelser.** (Maks. 2 poeng)

Pasienten gir deg bare sparsomt med opplysninger. Du må nøye deg med å observere hans atferd og mimikk. Han virker plaget og redd. Ifølge foreldrene har han de siste årene episodisk brukt mer alkohol enn de fleste jevnaldrende. De mistenker at han også i det siste kan ha brukt andre rusmidler, men de er ikke sikre. Pasienten blir enda mer sparsom med opplysninger når temaet rusmidler bringes opp.

1. **Nevn minst tre forskjellige metoder som kan anvendes for å få mer informasjon om rusmiddelbruk, og angi hvilke svakheter de forskjellige metodene kan ha.** (Maks. 2 poeng)

Du spør pasienten om naturlige funksjoner, men får lite svar. Foreldrene mener matlysten har vært minimal over tid, og at han er blitt merkbart tynnere. Disse opplysningene indikerer at pasienten raskt trenger en spesifikk ernæring.

1. **Hvilket preparat bør man gi og i hvilken form?** (Maks. 2 poeng)

Du blir usikker på om pasienten kan være deprimert, og spør om eventuelle suicidaltanker. Han svarer ikke. Foreldrene sier de har vært bekymret for det samme fordi han har vandret hvileløst rundt, vært søvnløs og plaget.

1. **Nevn minst fire symptomer/faktorer som kan indikere at pasienten har økt fare for suicid.** (Maks. 2 poeng)

Du finner at pasienten må legges inn som øyeblikkelig hjelp. Han nekter og du beslutter å legge ham inn uten eget samtykke.

1. **Hvilken paragraf i psykisk helsevernloven er mest rimelig å anvende? Hvilke kriterier skal til for å anvende denne paragrafen? Hvilke av disse kriteriene er oppfylt hos pasienten?** (Maks. 2 poeng)